ΤΕΛΕΥΤΑΙΑ ΕΝΗΜΕΡΩΣΗ: 18:25

Του Στέλιου Κράλογλου

Σε νέα δέσμευση για αποπληρωμή των ληξιπρόθεσμων οφειλών των φορέων της γενικής κυβέρνησης προς τους ιδιώτες, ύψους 7 δισ. ευρώ, προχώρησε ο αναπληρωτής υπουργός Οικονομικών Γ. Χουλιαράκης μιλώντας στη Βουλή. Τόνισε δε ότι "αν η πορεία των εσόδων είναι καλύτερη από εκείνη που έχει προβλεφθεί, τότε αρκετά από τα μέτρα προσαρμογής θα νομοθετηθούν αλλά δεν θα υλοποιηθούν".

Παραδέχτηκε ακόμα ότι το δημοσιονομικό κενό έως το 2018 είναι της τάξης του 3% του ΑΕΠ (ήτοι 5,4 δισ. ευρώ), με την τρύπα να καλύπτεται από την μεταρρύθμιση του ασφαλιστικού (το 1%, δηλαδή τα 1,8 δισ. ευρώ) και το υπόλοιπο 2% κυρίως από την φορολογία των εισοδημάτων.

"Μία από τις μεγάλες μεταρρυθμίσεις που θα καλύψουν το 2% είναι οι αλλαγές στη φορολογία εισοδήματος. Θα επιβαρυνθούν εισοδήματα άνω των 65.000 από εργασία η ελεύθερη δραστηριότητα, ενώ παράλληλα θα ελαφρυνθεί, παρά τα όσα λένε τα ΜΜΕ, η μεσαία τάξη", τόνισε χαρακτηριστικά ο κ. Χουλιαράκης. Εμφανίστηκε μάλιστα βέβαιος οτι η ΕΛΣΤΑΤ αναμένεται να ανακοινώσει ότι για το 2015 υπήρξε υπέρβαση του στόχου κατά 830 εκατομμύρια ευρώ ή 0,2% του ΑΕΠ.

Σε ό,τι αφορά την άρση των capital controls ο αναπληρωτής υπουργός Οικονομικών εκτίμησε ότι αυτό θα γίνει μετά το τέλος της πρώτης αξιολόγησης και θα ακολουθήσει η επιστροφή στις αγορές.

Αναφερόμενος στην πορεία εκτέλεσης του προϋπολογισμού του 2016, ο αναπληρωτής υπουργός Οικονομικών έκανε λόγο για "ιδιαίτερα ενθαρρυντικά" στοιχεία, καθώς τον Ιανουάριο του 2016 υπάρχει σημαντική υπέρβαση του μηνιαίου στόχου για πρωτογενές πλεόνασμα.

Συνεχίζοντας, χαρακτήρισε το 2016 έτος καμπής για την ελληνική οικονομία και τόνισε ότι η ολοκλήρωση της αξιολόγησης και το άνοιγμα της συζήτησης για το χρέος θα δημιουργήσει θετικές προσδοκίες και εκτίμησε ότι μετά την ολοκλήρωση της πρώτης αξιολόγησης θα ακολουθήσει η σταδιακή αλλά πλήρης άρση των τραπεζικών περιορισμών.